# Emmaüs

### A Wikipédiából, a szabad lexikonból.

Az Emmaüs (vagy Emmaus) egy francia eredetű karitatív közösség, melyet Pierre abbé alapított.

## [szerkesztés] Eredete

Nevét a Jeruzsálemtől mintegy tizenkét kilométerre fekvő, Szent Lukács evangéliumában szereplő Emmaus városáról kapta, ahova a feltámadás estéjén hazatartva két tanítvány - Kleofás és társa - találkozott egy idegennel, akit meghívtak házukba. Ott az idegen kenyeret vett, megáldotta, majd megtörve azt odanyújtotta nekik. A tanítványok ekkor ismerték fel benne Jézust. Az emmausi út és vacsora a hit, a felismerés szimbóluma.

## [szerkesztés] Története

1949-ben Pierre abbé Neuilly-Plaisance-ban lakott. Házába rendszeresen fogadott nehézségekkel küszködő egyéneket. A hely egyfajta nemzetközi ifjúsági szállássá alakult, mely az Emmaüs nevet kapta.

A világi jellegű Emmaüs közösséget 1953-ban alapították, mozgalom szervezése végett. 1954-ben Franciaországban nagyon kemény tél volt, több ember megfagyott. Ebben a katasztrofális helyzetben Pierre abbé a Radio Luxembourg (RTL) hullámhosszán drámai felhívást intézett a nemzethez, mely így kezdődött. „Barátaim! Segítség!” A felhívás a „jóakarat fellázadásához” vezetett, hatására a közösség rövid idő alatt hatalmas mennyiségű adományra tett szert. Már a felhívást követő napokban közel 2000 tonna adomány gyűlt össze, mintegy félmilliárd francia frank értékben. Az első időben ezek az adományok kizárólag a legnagyobb szükségben szenvedők között kerültek szétosztásra, később, a közösség fejlesztésére is jutott.

## [szerkesztés] Karitatív tevékenysége

Idővel, a fejlődés következtében, a közösség több szervezetre tagozódott. Mára az egész világot behálózó mozgalommá vált: a társult szervezetekkel együtt az 5 kontinens közel 50 országban van jelen. Munkájukat a Nemzetközi Emmaüs Mozgalom fogja össze.

A közösségek tevékenysége többszörös haszonnal jár:

- Lehetővé teszi, hogy a társadalom szélére sodródott egyének közösséget alkotva együtt dolgozzanak és megéljék a szolidaritás élményét; ezáltal visszakapják emberi méltóságukat, és büszkék lehetnek arra, hogy tevékenységük társadalmilag hasznos.
- Gazdasági hasznot hajtanak
  - a használt cikkek begyűjtésével, válogatásával és eladásával,
  - mezőgazdasági termeléssel és
  - állattenyésztéssel.
- Az elvégzett munka nyereségéből:
  - segélyeznek más elesetteket és a harmadik világ szegényeit,
  - küzdenek az analfabétizmus ellen,
  - részt vesznek az emberi jogok védelmében,
  - képzési tevékenységet nyújtanak,
  - szállást biztosítanak rászorulóknak és
  - támogatják a környezetvédelmemet.

## [szerkesztés] Székhelye

Emmaüs International F-94140 Alfortville (Franciaország), rue Paul Vaillant Couturier, 183 bis.

## [szerkesztés] Külső hivatkozások

- Francia Emmaüs Közösségek - Emmaüs France
- Nemzetközi Emmaus Mozgalom - Emmaus International
- P. Dodion: Jézus élete (Szentírás Egyesület Budapest, 1933)

A magyar Wikidézetben további idézetek találhatóak
Emmaüs témában.

A lap eredeti címe "http://hu.wikipedia.org../../../e/m/m/Emma%C3%BCs.html"

Kategóriák: Francia kultúra | Keresztény közösségek

##### Views

- Szócikk
- Vitalap
- Aktuális változat

##### Keresés

##### Más nyelveken

- English
- Deutsch
- Français
- עברית
- Italiano
- Português
- Svenska